Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2019/C 409/11)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 z 18. decembra 2013 (1).

Žiadosť o schválenie tejto nepodstatnej zmeny je uverejnená v databáze Komisie DOOR.

JEDNOTNÝ DOKUMENT

„ANONA DA MADEIRA“

EÚ č.: PDO-PT-0082-AM01 – 5.4.2019

CHOP (X) CHZO ( )

1. Názov:

„Anona da Madeira“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názvom „ANONA DA MADEIRA“ sa označujú rôzne odrody čerstvého ovocia druhu Annona cherimola Mill. pochádzajúce z autonómnej oblasti Madeira, ktoré sa pestujú, balia a označujú v súlade s príslušnou špecifikáciou výrobku.

Plod „ANONA DA MADEIRA“ sa vyznačuje svojím srdcovitým tvarom. Povrch miest zrastu s jednotlivými plodolistami je nepravidelnejší v spodnej časti plodu než na jeho vrchu. Jeho povrch je pomerne hladký alebo má malé kužeľovité výstupky. Šupka je jemná a krehká. V závislosti od odrody môže mať svetlozelenú, žltozelenú alebo bronzovozelenú farbu. Počet semien sa pohybuje medzi 6 až 9 na 100 g dužiny pri obsahu cukru medzi 17,5 a 21 stupňov Brix (°Bx). Hmotnosť plodov čerimoje (určená vážením ovocia) sa pohybuje od 100 g do 2 kg.

Dužina plodu „ANONA DA MADEIRA“ je biela, krémovitá a šťavnatá. Je kyslastá, jemná a veľmi voňavá.

3.3. Krmivo (len pri výrobkoch živočíšneho pôvodu)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Produkcia ovocia, balenie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Vzhľadom na osobité vlastnosti čerimoje (plod rýchlo podlieha skaze a má obmedzenú dobu skladovateľnosti) a zemepisnej oblasti (ostrov uprostred Atlantického oceánu) sa balenie musí uskutočňovať v zemepisnej oblasti výroby.

Plod „ANONA DA MADEIRA“ musí byť v celosti, zdravý (bez poškodení spôsobených škodcami alebo chorobami), bez akýchkoľvek viditeľných cudzích látok, cudzieho zápachu a/alebo poškodení zapríčinených nesprávnym skladovaním pri nízkej teplote, pričom stopka nesmie presahovať povrch plodu a zároveň rez nesmie poškodiť miesto vyrastania stopky. Škvrny spôsobené vystavením slnečnému žiareniu nesmú pokrývať viac ako 10 % povrchu plodu, ktorý musí preukazovať primeraný stupeň zrelosti.

Klasifikácia a úprava plodu „ANONA DA MADEIRA“ musí byť v súlade s kategóriami kvality a veľkosti (a ich príslušnými odchýlkami) uvedenými v dokumente „Recomendação Técnica relativa à Qualidade Comercial da Anona da Madeira“, ktorý bol schválený rozhodnutím č. 287/2018 z 24. augusta („RECOMENDAÇÃO TÉCNICA“).

3.6. Špecifické pravidlá označovania výrobku, na ktorý sa vzťahuje registrovaný názov

Označovanie je v súlade s pravidlami uvádzanými v dokumente „RECOMENDAÇÃO TÉCNICA“. Každé balenie musí zvonka v tom istom zornom poli obsahovať predovšetkým etiketu s viditeľnými a nezmazateľnými znakmi, na ktorej sa okrem povinných údajov nachádza jeden z týchto textov: „,ANONA DA MADEIRA‘ – Denominação de Origem Protegida“ alebo „,ANONA DA MADEIRA‘ – DOP“.

4. Stručné vymedzenie zemepisnej oblasti

Zemepisnou oblasťou pestovania a balenia plodu „ANONA DA MADEIRA“ je ostrov Madeira.

5. Súvislosť so zemepisnou oblasťou

Obyvatelia ostrova priviezli čerimoju na Madeiru okolo roku 1600 pri svojom návrate z Peru, odkiaľ rastlina pochádza. Viaceré dokumenty dokazujú prítomnosť druhu Annona cherimola Mill. na Madeire. V roku 1897 v Journal of the Jamaica Agricultural Society pán Grabham napísal: „... na mnohých územiach slnečných svahov na juhu ostrova, predtým pokrytých vinohradmi, sa dnes systematicky vysádza čerimoja. Plody vážia tri až osem libier, vo výnimočných prípadoch dokonca 16 a viac libier...“ Čo sa týka znamenitosti osobitých vlastností čerimoje na Madeire, v roku 1945 Sarmento napísal: „Preštudoval som štyri zväzky rozsiahleho diela General History of the Dichlamydeous Plants, ktoré napísal botanik a záhradník Georg Dom. Žiaden zo 47 druhov a niekoľkých odrôd rodu Anona, ktoré autor opisuje, sa nevyrovná tým, ktoré sa v našom priaznivom podnebí zušľachtili do takej miery, že prevyšujú všetky ostatné.“„V skutočnosti sa pre stromy okrem ostrova Madeira nikde inde nenašlo spojenie optimálnych podmienok na ich rozvoj: dokonalá súhra svetla, tepla, pôdy a vlhkosti...“.

Poloha Madeiry na hlavných námorných obchodných cestách vysvetľuje, prečo bolo v prístave Funchal stále rušno. Práve tu pristávalo nespočetné množstvo lodí s cieľom získať produkty pre flámsky trh a pre iné prístavy v Stredozemnom mori. V dokumentoch zo začiatku storočia sa píše o vývoze plodu čerimoje do Lisabonu a Londýna.

Pre čerimoju je najlepšia čistá hlinito-piesočnatá pôda s pH od 5,5 do 6,5, ktorá je mierne vápenatá a pomerne bohatá. Keďže jej nevyhovuje príliš vlhká pôda, potrebuje vzdušnú a dobre odvodnenú pôdu. Pretože má plytké korene, postačuje jej plytká pôda. Väčšina výsadby čerimoje sa nachádza na pôdach typu „Cambisols“ (CM), najmä „Humic Cambisols“ (CMu), „Chromic Cambisols“ (Cmx) a menej často „Phaeozems“ (PH).

Madeira má prevažne mierne podnebie oceánskeho typu, ktoré môže byť v závislosti od nadmorskej výšky suché až vlhké s miernymi až intenzívnymi zrážkami. Severná časť ostrova sa vyznačuje väčšími zrážkami a nižšími teplotami. Ďalšou črtou miestneho podnebia je oblasť pretrvávajúcej hmly, ktorá sa usádza v rôznych nadmorských výškach (od 500 metrov v zime a trošku vyššie v lete).

Priemerná ročná teplota vzduchu sa pohybuje medzi izotermou 17,5 °C na pobreží (s vyššími hodnotami na juhu ako na severe) a hodnotami blížiacimi sa 9 °C na náhorných plošinách a horských vrcholoch, ktoré sa nachádzajú v strede ostrova. Priemerná ročná vlhkosť vzduchu sa pohybuje od 55 % v nižších oblastiach ostrova do 90 % v hmlistých oblastiach; ďalej sa znižuje s nadmorskou výškou až na približne 75 %. Pokiaľ ide o ročný úhrn zrážok, zvyšuje sa priamo úmerne s nadmorskou výškou od 500 mm na južnom pobreží a 1 000 mm na severnom pobreží až na hodnoty o niečo vyššie ako 3 200 mm v najvyššie položených oblastiach uprostred ostrova.

Špecifická pôda, podnebie a orografia ostrova Madeira spolu s kultúrnymi zvykmi a odbornými znalosťami miestnych obyvateľov dodávajú tomuto ovociu charakteristické vlastnosti späté s jeho zemepisnou oblasťou pôvodu.

Odkaz na uverejnenie špecifikácie:

(článok 6 ods. 1 druhý pododsek tohto nariadenia)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) Ú. v. EÚ L 343, 14.12.2012, s. 1.